和子野見寄十二辰體
作者：仇遠
朝代：宋

paragraphs: 良工鼠鬚筆，戢戢囊穎露。
抄詩節經史，汗牛車載路。
信知文中虎，一代人不數。
細聲笑蚯蠅，妙趣忘魚兔。
東野龍無雲，胡爲乎泥中。
蟠屈如睡虵，虛此雲夢胸。
且騎款段馬，野服隨田翁。
相羊山澤間，真樂樵牧同。
開林斬猴杙，種花續春意。
他年處雞窠，偃蹇增老氣。
錦鯨卷不宜，貂狗續亦易。
老硯磨豬肝，翰墨作遊戲。